Oranienburger Straße

Oranienburger Straße er en av de mest kjente gater i Mitte i Berlin. Gaten som er sentrum for Berlins jødiske kvartal, er populær blant turister, og det ligger tallrike severdigheter og serveringssteder som barer og kaféer langs den. Gaten er også kjent for den nattlige prostitusjonen. Den er oppkalt etter den brandenburgiske byen Oranienburg.

Beliggenhet

Oranienburger Straße begynner ved Hackescher Markt. Derfra løper den nesten rettlinjet i nordvestlig retning, og ender ved Oranienburger Tor, hvor den møtes med Friedrichstraße.

Historie

Gaten har eksistert siden 1200-tallet, og ble opprinnelig kalt Spandauer Heerweg. Den var før i tiden forbindelsen fra Spandau-porten i Berlins bymur til Spandau. Etter rivningen av befestningene rundt Berlin oppstod Hackescher Markt foran Spandau-porten. På denne tiden, med bygningen av Berlins tollmur, etablerte navnet Oranienburger Straße seg. Offisielt fikk gaten dette navnet først 26. juni 1824.

Monbijoupark

Like i nærheten av Hackescher Markt ligger Monbijoupark. Parken oppstod etter rivningen av Schloss Monbijou.
Monbijoupark er et 3 hektar stort grøntområde. Det ligger enkelte kaféer, atelierer, sportsanlegg og en barnesvømmehall i området.

Neue Synagoge

Omtrent midtveis i gaten ligger Neue Synagoge. Det er en av byens største synagoger, og ble bygget 1859–1866 av Eduard Knoblauch og Friedrich August Stüler som hovedsynagoge for den jødiske menigheten i Berlin. Bygningen er særlig kjent for sin forgylte kuppel. Under krystallnatten ble den reddet takket være heltemodig innsats av Wilhelm Krützfeld, sjef for det lokale politidistriktet, som med dradd pistol erklærte synagogen som historisk verneverdig. Deretter beordret han brannvesenet til å holde vakt over den for å hindre ildspåsettelse. I stedet ble synagogen sterkt skadet under allierte luftangrep under andre verdenskrig.

Postfuhramt

Ved hjørnet av Tucholskystraße ligger det tidligere Kaiserliche Postfuhramt. Bygningen ble oppført mellom 1875 og 1881, og krones i likhet med Neue Synagoge av en kuppel. Det dreier seg om en åttekantet murstenskuppel, som flankeres av to fløybygninger. Bygningen ble frem til 1973 brukt for sitt egentlige formål som postkontor, men var helt frem til 1995 i bruk for postvesenets virksomheter.
På fasaden finnes det portretter av 25 (opprinnelig 26) kjente personer som har hatt betydning for postvesenet. Bygningen er registrert som kulturminne.

Tacheles

Kort før gaten går over i Friedrichstraße fanger en ruin ens oppmerksomhet. Det dreier seg om restene etter den tidligere Friedrichstraßen-Passage, som ble bygget mellom 1907 og 1909. På 1980-tallet ble rivningen av den delvis ødelagte passasjen startet, men i februar 1990 okkuperte omkring 50 kunstnere fra øst og vest ruinene, og reddet dem dermed fra rivning.
Kunsthaus Tacheles utviklet seg raskt til et kultursentrum i det jødiske kvartalet i Berlin. Stedet byr ved siden av kunstobjekter og protestmalerier på diskoteker, kaféer og atelierer. Ruinen er idag fredet.

Sporvogn

Sporvognen gjennom Oranienburger Straße ble bygget mellom 1868 og 1877. MetroTram-linjene M1 og M6 trafikkerer nå gaten.

S-Bahnhof Oranienburger Straße

Under krysset med Tucholskystraße ligger S-Bahnhof Oranienburger Straße, en stasjon i Berlins forstadsbaner.
Stasjonen ble åpnet 28. mai 1936 som del av nord-syd-tunnelen i Berlin. Den er dobbeltsporet. Stasjonen var stengt mellom 1961 og 1990. Forstadsbanene ble drevet av Vest-Berlin og kjørte forbi uten å stoppe. Etter murens fall var Oranienburger Straße den første spøkelsesstasjonen på forstadsbanenettet som ble gjenåpnet.